title: Регламент за изпълнение (ЕС) 2018/34 на Комисията от 28 септември 2017 година за определяне на техническите стандарти за изпълнение относно стандартизирания формат на представяне на документа с информация за таксите и неговия общ символ съгласно Директива 2014/92/ЕС на Европейския парламент и на Съвета (Текст от значение за ЕИП. )

text:
                  11.1.2018

                  BG

                  Официален вестник на Европейския съюз

                  L 6/37

            РЕГЛАМЕНТ ЗА ИЗПЪЛНЕНИЕ (ЕС) 2018/34 НА КОМИСИЯТА
      от 28 септември 2017 година
      за определяне на техническите стандарти за изпълнение относно стандартизирания формат на представяне на документа с информация за таксите и неговия общ символ съгласно Директива 2014/92/ЕС на Европейския парламент и на Съвета
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като все предвид Директива 2014/92/ЕС на Европейския парламент и на Съвета от 23 юли 2014 г. относно съпоставимостта на таксите по платежните сметки, прехвърлянето на платежни сметки и достъпа до платежни сметки за основни операции (1), и по-специално член 4, параграф 6, трета алинея от нея,
      като има предвид, че:

                  (1)

                  Съгласно Директива 2014/92/ЕС от държавите членки се изисква да следят доставчиците на платежни услуги да предоставят на потребителите, на хартиен или на друг дълготраен носител, документ с информация за таксите, съдържащ стандартизираната терминология от окончателния списък на най-представителните услуги, свързани с платежна сметка, и съответните такси за всяка услуга, която се предлага от доставчиците на платежни услуги. Държавите членки трябва да публикуват окончателните списъци, като използват стандартизираната на равнището на Съюза терминология, посочена в Делегиран регламент (ЕС) 2018/32 (2).

                  (2)

                  За да се гарантира, че с документа с информация за таксите се постигат целите на Директива 2014/92/ЕС и в същото време на потребителите се предоставя цялата релевантна информация по начин, който подобрява съпоставянето и прозрачността, доставчиците на платежни услуги следва да използват стандартизиран образец за документа с информация за таксите наред с ясни инструкции за попълването му.

                  (3)

                  Тъй като документът с информация за таксите има за цел да се предостави информация на потребителите преди сключването на договор за платежна сметка, така че те да имат възможност да съпоставят офертите за платежни сметки, доставчиците на платежни услуги следва да използват стандартизирания образец за изготвянето на един документ с информация за таксите за всяка платежна сметка, предложена на даден потребител.

                  (4)

                  За да се даде възможност на потребителите да изберат най-подходящите оферти според нуждите си, като същевременно се гарантира високо ниво на стандартизация, трябва да е възможно представянето на подходяща комбинация от пакети, като затова доставчиците на платежни услуги следва да са в състояние да изготвят повече от един документ с информация за таксите за съответната платежна сметка, при условие че във всеки документ е включен поне един пакет.

                  (5)

                  С цел улесняване на потребителите при разбирането на съдържанието на различните видове пакети и таксите за тях, в документа с информация за таксите пакетите следва да бъдат изброени поотделно.

                  (6)

                  Ако услугите, надвишаващи броя, който се покрива от даден пакет, не са включени в окончателния национален списък с най-представителните услуги и по тази причина не са посочени в документа с информация за таксите, те следва да се посочват в отделна таблица, без да се съчетават с информация за съдържанието на пакетите, така че потребителите да получат ясна представа за пакета.

                  (7)

                  Тъй като съдържанието на всеки предоставян на потребителите документ с информация за таксите зависи от офертата на отделните доставчици на платежни услуги и от окончателния списък на държавата членка на най-представителните услуги, свързани с платежна сметка, то за да се гарантира съпоставимостта на предлаганите платежни сметки на единния пазар, образецът за документа с информация за таксите следва да съдържа определени рубрики, в които се групират различните услуги.

                  (8)

                  Образецът за документа с информация за таксите следва да съдържа отделна таблица, която да се използва от доставчиците на платежни услуги, от които се изисква да предоставят и индикатор за пълната стойност на разходите.

                  (9)

                  Настоящият регламент се основава на проектите на технически стандарти за изпълнение, представени от Европейския надзорен орган (Европейски банков орган, ЕБО) на Комисията.

                  (10)

                  ЕБО проведе открити обществени консултации по проектите на технически стандарти за изпълнение, въз основа на които е изготвен настоящият регламент, анализира свързаните с тях потенциални разходи и ползи и поиска становище от Групата на участниците от банковия сектор, създадена съгласно член 37 от Регламент (ЕС) № 1093/2010 на Европейския парламент и на Съвета (3),

            ПРИЕ НАСТОЯЩИЯ РЕГЛАМЕНТ:
      Член 1
      Образец за документа с информация за таксите и неговия общ символ
      1.   Доставчиците на платежни услуги използват образеца, определен в приложението, и го попълват съгласно посоченото в членове 2—13.
      2.   При попълването на образеца за документа с информация за таксите доставчиците на платежни услуги не внасят промени в този образец, освен предвидените в настоящия регламент. По-специално, доставчиците на платежни услуги спазват реда на информацията, рубриките и подрубриките, предвидени в образеца. Документът с информация за таксите:

                  а)

                  се представя в портретна ориентация във формат А4;

                  б)

                  съдържа заглавието „Документ с информация за таксите“ в горната част на първата страница, разположено в центъра на реда и между логото на доставчика на платежни услуги, което е в горния ляв ъгъл на документа, и общия символ, който е в горния десен ъгъл на документа;

                  в)

                  съдържа общия символ, който е с размер 2,5 × 2,5 см и се представя, както е показано в образеца, определен в приложението;

                  г)

                  се изготвя, като се използва шрифтът Arial или подобен на него, с размер на шрифта 11 с изключение на заглавието „Документ с информация за таксите“, за което се използва размер на шрифта 16, получер; за рубриките – размер на шрифта 14, получер, а за подрубриките – размер на шрифта 12, получер, освен ако съгласно националното законодателство или договореност между потребителя и доставчика на платежни услуги следва да се увеличи размерът на шрифта или да се използва Брайлов шрифт за хора с нарушено зрение;

                  д)

                  се изготвя черно-бял, с изключение на логото на доставчика на платежни услуги и общия символ, които могат да бъдат представени цветно, както е посочено в член 2;

                  е)

                  е с рубрики в полутъмно сиво, като се използва цветът с номер 166,166,166 по цветовия модел RGB, и с подрубрики в светло сиво, като се използва цветът с номер 191,191,191 по цветовия модел RGB;

                  ж)

                  е с номерирани страници.

            3.   Доставчиците на платежни услуги предоставят отделен документ с информация за таксите за всяка платежна сметка, която предлагат на потребителите.
      4.   Независимо от предоставянето на платежни сметки за основни операции, посочено в глава IV от Директива 2014/92/ЕС, в случай че доставчик на платежни услуги предлага на потребителите само една платежна сметка, която може да се съчетава с различни пакети от услуги, както е посочено в член 4, параграф 3 от Директива 2014/92/ЕС, доставчикът на платежни услуги може да изготви повече от един документ с информация за таксите за тази сметка, при условие че всеки документ с информация за таксите съдържа поне един пакет.
      Член 2
      Общ символ и лого на доставчика на платежни услуги
      1.   В случай че общият символ се представя цветно, за фон се използва цветът с номер 0/51/153 по цветовия модел RGB (шестнадесетичен: 003399), а за символа — цвят 255/204/0 по цветовия модел RGB (шестнадесетичен: FFCC00).
      2.   Логото на доставчика на платежни услуги е еднакво по размер с общия символ.
      3.   Логото може да се показва цветно само ако общият символ също е цветен. При черно-бяло отпечатване общият символ трябва да бъде ясно четлив.
      Член 3
      Наименование на доставчика на сметката
      Наименованието на предоставящия сметката доставчик на платежни услуги се изписва в получер шрифт и се подравнява вляво.
      Член 4
      Име на сметката
      Името на сметката се изписва в получер шрифт, подравнява се вляво и се посочва под наименованието на доставчика на сметката.
      Член 5
      Дата
      Датата на последната актуализация на документа с информация за таксите, извършена от доставчика на платежни услуги, се посочва под името на сметката, като се използва шрифтът, определен в член 1, параграф 2, буква г), с подравняване вляво.
      Член 6
      Уводно изложение
      1.   Текстът на посоченото в образеца уводно изложение се възпроизвежда в документа с информация за таксите, като се използва междуредово разстояние от 1,15 и разстояние от 0 pt преди текста и 10 pt след него.
      2.   Доставчиците на платежни услуги заместват квадратните скоби с наименованията на съответните преддоговорни и договорни документи.
      Член 7
      Таблица „Услуги и такси“
      1.   В случай че доставчиците на платежни услуги предлагат услуги, включени в посочения в член 3, параграф 5 от Директива 2014/92/ЕС окончателен национален списък на най-представителните услуги, свързани с платежна сметка, те изброяват тези услуги, както и таксите за тях в таблицата с услуги и такси, както следва:

                  а)

                  услугите се посочват в графа „Услуга“, подравнени вляво и в получер шрифт;

                  б)

                  всяка услуга се посочва само веднъж и в съответната подрубрика в таблицата, като предоставянето или поддържането на сметката например се изброяват в подрубрика „Общи услуги по сметката“;

                  в)

                  съответстващите на услугите такси се посочват в графа „Такса“ и се подравняват вдясно;

                  г)

                  в случай че таксата се начислява периодично, а не при ползване, честотата се посочва в графа „Такса“, подравнена вляво, след което се изписва съответната такса за този период, която се подравнява вдясно; общият размер на годишните такси се посочва на реда непосредствено под честотата, в получер шрифт, подравнен вляво и със следната формулировка: „Общ размер на годишните такси“, като съответната такса се подравнява вдясно;

                  д)

                  използва се единично междуредово разстояние, с 0 pt преди и след всяка услуга и такса.

            2.   В случай че никоя от услугите, които се предлагат от доставчика на платежни услуги и които биха съответствали на подрубрика, не е включена в окончателния национален списък на най-представителните услуги, свързани с платежна сметка, целият ред, свързан с тази подрубрика, се изтрива, включително заглавието на подрубриката.
      3.   В случай че доставчиците на платежни услуги не предлагат една или повече услуги от окончателния национален списък на най-представителните услуги, посочен в член 3, параграф 5 от Директива 2014/92/ЕС, или услугата не се предлага със сметката, се използва изразът „услугата не се предлага“.
      4.   Когато се начисляват отделни такси по един или няколко от следните начини, на отделен ред в графа „Такса“ за съответната услуга доставчиците на платежни услуги предоставят описание на всеки случай, канал или условие за начисляване на такса („видове такси“):

                  а)

                  при различни случаи на начисляване на такса за предоставянето на една и съща услуга, като например първоначална такса за създаване и последващи такси за изпълнение за една и съща услуга;

                  б)

                  при различни канали на поискване, използване или предоставяне на една и съща услуга, като например по телефон, в клон или онлайн;

                  в)

                  в зависимост от това дали за една и съща услуга е изпълнено конкретно условие, като например спазване на минимален или максимален праг за кредитни преводи или теглене в брой.

            Описанието се подравнява вляво, а таксата — вдясно.
      5.   При начисляване на такси въз основа на комбинация от няколко вида такси, например такси, които се различават по канал и са допълнително разграничени в зависимост от това дали е спазен даден праг, доставчиците на платежни услуги, наред с прилагането на параграф 4, подравняват вдясно описанието за всеки допълнителен вид такса.
      Член 8
      Представяне на пакети от услуги, за които се начисляват такси, включени в таксите в подрубрика „Общи услуги по сметката“
      1.   В случай че за пакет от услуги, свързани с платежна сметка, се начисляват такси, включени в таксите в подрубрика „Общи услуги по сметката“, всички услуги от пакета, независимо дали фигурират в окончателния национален списък на най-представителните услуги, свързани с платежна сметка, посочен в член 3, параграф 5 от Директива 2014/92/ЕС, се изброяват на реда за пакета от услуги в частта от таблицата за общите услуги по сметката.
      2.   Доставчиците на платежни услуги включват информация за допълнителните такси за всички услуги, надвишаващи броя, включен в пакета от услуги, както е посочено в член 10.
      3.   В случай че броят на услугите, включени в пакета, не е ограничен, доставчиците на платежни услуги изтриват изречението „За услугите над този брой ще се начисляват отделни такси.“ най-долу на реда.
      4.   Целият ред за пакета от услуги се изтрива, в случай че даден пакет от услуги не се предлага със сметката и когато за него се начисляват такси извън тези за общите услуги по сметката.
      Член 9
      Представяне на пакети от услуги, за които се начисляват такси извън таксите в подрубрика „Общи услуги по сметката“
      1.   В случай че с дадена платежна сметка доставчиците на платежни услуги предлагат пакет от свързани с нея услуги и начисляваните за пакета такси са извън таксите в подрубрика „Общи услуги по сметката“, както е посочено в таблицата с услуги и такси, доставчиците на платежни услуги включват следната информация в таблицата с пакети от услуги:

                  а)

                  списък на всички услуги, включени в пакета, независимо дали са включени в окончателния национален списък на най-представителните услуги, свързани с платежна сметка, посочен в член 3, параграф 5 от Директива 2014/92/ЕС;

                  б)

                  броя на всяка услуга, включен в таксата за пакета, като той може да бъде във вид на число или пояснение, че броят на услугите е неограничен;

                  в)

                  таксата за пакета, която се посочва в графа „Такса“ и се подравнява вдясно.

            2.   При периодично таксуване на пакета, честотата на таксуване се посочва в графа „Такса“ и се подравнява вляво, като общият размер на годишните такси се посочва на реда непосредствено под честотата, в получер шрифт и с използване на формулировката „Общ размер на годишните такси“.
      3.   Доставчиците на платежни услуги включват информация за допълнителните такси за всички услуги, надвишаващи броя, включен в пакета от услуги, както е посочено в член 10.
      4.   В случай че броят на услугите в пакета не е ограничен, доставчиците на платежни услуги изтриват изречението в долната част на таблицата, което гласи „За услугите над този брой ще се начисляват отделни такси.“
      5.   В случай че в документа с информация за таксите е включен повече от един пакет, попадащ в приложното поле на параграф 1, доставчиците на платежни услуги предоставят информацията по настоящия член за всеки пакет в отделна таблица, като посочват търговското наименование на пакета от услуги, когато е приложимо.
      6.   Доставчиците на платежни услуги изтриват цялата таблица, в случай че пакетът от услуги не се предлага заедно със сметката или ако за него се начисляват такси, включени в таксата за общи услуги по сметката.
      Член 10
      Таблица за допълнителните такси за услуги, надвишаващи броя, включен в пакетите от услуги, свързани с платежна сметка
      1.   В тази таблица доставчиците на платежни услуги включват информация за допълнителните такси за услуги, надвишаващи броя, включен в даден пакет, както е посочено в членове 8 и 9, ако тази информация не е включена в таблицата с услуги и такси или в случай че съответната такса за услугата се различава от показаното в таблицата.
      2.   В случай че доставчиците на платежни услуги предлагат повече от един пакет и посочените в параграф 1 допълнителни такси се различават за различните пакети, доставчиците на платежни услуги посочват различните такси отделно за всеки пакет и използват търговското наименование на пакета, когато е приложимо.
      3.   При попълването на таблицата доставчиците на платежни услуги спазват начина на представяне и структурата, посочени в настоящия регламент, където е приложимо.
      4.   В случай че даден документ с информация за таксите не съдържа информация за пакети от услуги, доставчиците на платежни услуги изтриват таблицата, посочена в параграф 1.
      Член 11
      Индикатор за пълната стойност на разходите
      1.   В отделна таблица доставчиците на платежни услуги посочват индикатора за пълната стойност на разходите, който обобщава цялостните годишни разходи по платежната сметка, ако това се изисква съгласно националните разпоредби.
      2.   Доставчиците на платежни услуги изтриват таблицата за индикатора за пълната стойност на разходите, ако съгласно националните разпоредби от тях не се изисква да посочват този индикатор.
      Член 12
      Търговски наименования
      При използване на търговско наименование то следва да се посочва непосредствено след името на услугата, като се използва шрифтът, определен в член 1, параграф 2, буква г), и в квадратни скоби.
      Член 13
      Използване на електронни средства
      1.   В случай че документът с информация за таксите се предоставя чрез електронни средства и при условие че на потребителя същевременно се предоставя копие на документа с информация за таксите във вид, спазващ образеца от приложението, и той е попълнен съгласно предвиденото в членове 2—12, доставчиците на платежни услуги могат да променят образеца само по следните начини:

                  а)

                  чрез дерогация от член 1, параграф 2, буква г) да увеличат размера на шрифта, при условие че се запази съотношението на размерите, както е посочено в член 1, параграф 2;

                  б)

                  в случай че размерите на електронните инструменти са такива, че използването на няколко таблици и графи би затруднило четенето на документа с информация за таксите, да използват една графа или една таблица, ако е запазена поредността на информацията, рубриките и подрубриките;

                  в)

                  да използва електронни инструменти, като например наслагване (layering) или изскачащи прозорци (pop-ups), при условие че заглавието на документа с информация за таксите, общият символ, уводните изложения, рубриките и подрубриките се визуализират ясно и е запазена поредността на информацията.

            2.   Използването на електронни средства, посочено в параграф 1, буква в), не може да бъде натрапчиво и да отвлича вниманието на потребителя от данните в документа с информация за таксите. Предоставената чрез наслагване или изскачащи прозорци информация се ограничава до информацията, посочена в настоящия регламент.
      Член 14
      Влизане в сила
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 28 септември 2017 година.

               За Комисията

               Председател

            Jean-Claude JUNCKER

         (1)  ОВ L 257, 28.8.2014 г., стр. 214.

         (2)  Делегиран регламент (ЕС) 2018/32 на Комисията от 28 септември 2017 година за допълване на Директива 2014/92/ЕС на Европейския парламент и на Съвета относно регулаторните технически стандарти за стандартизираната на равнището на Съюза терминология за най-представителните услуги, свързани с платежна сметка (вж. страница 3 от настоящия брой на Официален вестник).

         (3)  Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (ОВ L 331, 15.12.2010 г., стр. 12).

         ПРИЛОЖЕНИЕ

            Образец за документ с информация за таксите

         Текст на изображението

            Документ с информация за таксите
            Наименование на доставчика на сметката:
            Име на сметката:
            Дата:
            ·
            Настоящият документ има за цел да Ви информира относно таксите за използване на основните услуги, свързани с платежната сметка. С негова помощ ще можете да съпоставите тези такси с таксите за други сметки.
            ·
            Възможно е да са приложими други такси за използването на услуги, свързани със сметката, които не са посочени тук. Пълната информация се съдържа в [посочете наименованията на съответните преддоговорни и договорни документи].
            ·
            Речник на използваните в настоящия документ термини се предоставя безплатно.
            Услуга
            Такса
            Общи услуги по сметката
            [основна услуга] [търговско наименование]
            Включва пакет от услуги, съдържащ:
            За услугите над този брой ще се начисляват отделни такси.
            Плащания (не включва карти)
            Карти и пари в брой
            Овърдрафт и сродни услуги
            Други услуги

         Текст на изображението

            Пакет от услуги
            Такса
            [търговско наименование]
            За услугите над този брой ще се начисляват отделни такси.
            Информация за допълнителни услуги
            Информация за таксите за услуги, надвишаващи броя на услугите, включени в пакета (с изключение на таксите, посочени по-горе)
            Услуга
            Такса
            [търговско наименование]
            Индикатор за пълната стойност на разходите


title: Регламент за изпълнение (ЕС) 2018/50 на Комисията от 11 януари 2018 година за изменение за 280-и път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда

text:
               12.1.2018

               BG

               Официален вестник на Европейския съюз

               L 7/35

         РЕГЛАМЕНТ ЗА ИЗПЪЛНЕНИЕ (ЕС) 2018/50 НА КОМИСИЯТА
   от 11 януари 2018 година
   за изменение за 280-и път на Регламент (ЕО) № 881/2002 на Съвета за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 881/2002 на Съвета от 27 май 2002 г. за налагане на някои специфични ограничителни мерки, насочени срещу определени лица и образувания, свързани с организациите ИДИЛ (Даиш) и Ал Кайда (1), и по-специално член 7, параграф 1, буква а) и член 7а, параграф 5 от него,
   като има предвид, че:

               (1)

               В приложение I към Регламент (ЕО) № 881/2002 са изброени лицата, групите и образуванията, обхванати от мерките за замразяване на средства и икономически ресурси съгласно посочения регламент.

               (2)

               На 26 декември 2017 г. Комитетът по санкциите към Съвета за сигурност на Организацията на обединените нации реши да заличи едно вписване и да измени едно вписване в списъка на лицата, групите и образуванията, спрямо които следва да се прилага замразяване на средства и икономически ресурси. Поради това приложение I към Регламент (ЕО) № 881/2002 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕО) № 881/2002 се изменя в съответствие с приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 януари 2018 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 139, 29.5.2002 г., стр. 9.

      ПРИЛОЖЕНИЕ
      Приложение I към Регламент (ЕО) № 881/2002 се изменя, както следва:

                  (1)

                  Вписването „Zayn Al-Abidin Muhammad Hussein (известен още като: a) Abu Zubaida, б) Abd Al-Hadi Al-Wahab, в) Zain Al-Abidin Muhammad Husain, г) Zayn Al-Abidin Muhammad Husayn, д) Zeinulabideen Muhammed Husein Abu Zubeidah, е) Abu Zubaydah, ж) Tariq Hani). Дата на раждане: 12.3.1971 г. Месторождение: Рияд, Саудитска Арабия. Гражданство: палестинско. Друга информация: а) близък сътрудник на Осама бин Ладен, подпомагащ пътуването на терористи; б) арестуван в Съединените американски щати през юли 2007 г. Дата на определянето, посочено в член 2a, параграф 4, буква б): 25.1.2001 г.“ В категорията „Физически лица“ се заличава.

                  (2)

                  Вписването „Seifallah Ben-Hassine (известен също като: a) Seif Allah ben Hocine; б) Saifallah ben Hassine; в) Sayf Allah 'Umar bin Hassayn; г) Sayf Allah bin Hussayn; д) Abu Iyyadh al-Tunisi; е) Abou Iyadh el-Tounsi; ж) Abu Ayyad al-Tunisi; з) Abou Aayadh; и) Abou Iyadh). Дата на раждане: 8.11.1965 г. Месторождение: Тунис, Тунис. Гражданство: тунизийско. Дата на определянето, посочено в член 7г, параграф 2, буква и): 23.9.2014 г.“ в категорията „Физически лица“се заменя се със следното:
                  „Seifallah Ben Omar Ben Mohamed Ben Hassine (известен също като a) Seif Allah ben Hocine; б) Saifallah ben Hassine; в) Sayf Allah 'Umar bin Hassayn; г) Sayf Allah bin Hussayn; д) Abu Iyyadh al-Tunisi; е) Abou Iyadh el-Tounsi; ж) Abu Ayyad al-Tunisi; з) Abou Aayadh; и) Abou Iyadh; й) Seifallah ben Amor ben Hassine). Адрес: a) 60 Rue de la Libye, Hammam Lif, Ben Arous, Тунис; б) Либия (възможно местонахождение през юли 2017 г.). Дата на раждане: 8.11.1965 г. Месторождение: Тунис, Тунис. Гражданство: тунизийско. Паспорт №: номер в Тунис G557170, издаден на 16 ноември 1989 г. Национален идентификационен номер: Тунизийска национална лична карта № 05054425, издадена на 3.5.2011 г. (издадена в Hammam Lif). Дата на определянето, посочено в член 7г, параграф 2, буква и): 23.9.2014 г.“


title: Регламент за изпълнение (ЕС) 2018/48 на Комисията от 11 януари 2018 година за вписване на наименование в регистъра на храните с традиционно специфичен характер [Suikerstroop (ХТСХ)]

text:
                  12.1.2018

                  BG

                  Официален вестник на Европейския съюз

                  L 7/23

            РЕГЛАМЕНТ ЗА ИЗПЪЛНЕНИЕ (ЕС) 2018/48 НА КОМИСИЯТА
      от 11 януари 2018 година
      за вписване на наименование в регистъра на храните с традиционно специфичен характер [Suikerstroop (ХТСХ)]
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква б) от него,
      като има предвид, че:

                  (1)

                  В съответствие с член 50, параграф 2, буква б) от Регламент (ЕС) № 1151/2012 в Официален вестник на Европейския съюз бе публикувано подаденото от Нидерландия заявление за регистрация на наименованието „Suikerstroop“ като храна с традиционно специфичен характер (ХТСХ) (2).

                  (2)

                  „Suikerstroop“ е сиропена течност, получена при варенето на растителната маса, от която се произвежда продуктът, след отделянето на кристалите захар. Наименованието означава „захарен сироп“.

                  (3)

                  На 16 септември 2014 г. Комисията получи уведомления за възражение от Финландия, Дания и Nordic Sugar AB (дружество, установено в Дания).

                  (4)

                  Уведомленията за възражение от Дания и Финландия бяха препратени на Нидерландия.

                  (5)

                  Не бе открита процедура по възражение въз основа на уведомлението, изпратено директно до Комисията от Nordic Sugar AB. В съответствие с член 51, параграф 1, втора алинея от Регламент (ЕС) № 1151/2012 физическо или юридическо лице, което има законен интерес, установено е или пребивава в държава членка, различна от тази, от която е подадено заявлението, може да подаде уведомление за възражение до държавата членка, в която е установено. Следователно Nordic Sugar AB не е имало право да подаде уведомление или възражение пряко пред Комисията.

                  (6)

                  На 13 ноември 2014 г. Комисията получи мотивирани възражения от страна на Финландия. Мотивираното възражение от Дания вече се съдържаше в уведомлението за възражение. Както мотивираното възражение от Дания, така и това от Финландия бяха счетени за допустими по смисъла на член 21 от Регламент (ЕС) № 1151/2012.

                  (7)

                  Съгласно член 51, параграф 3 от посочения по-горе регламент с писма от 19 декември 2014 г. Комисията прикани Нидерландия и Финландия, от една страна, и Нидерландия и Дания, от друга, да проведат в срок от три месеца от датата на тези писма необходимите консултации с оглед постигане на съгласие.

                  (8)

                  По искане на Нидерландия, в съответствие с член 51, параграф 3 от Регламент (ЕС) № 1151/2012, с писмо от 8 април 2015 г. Комисията предостави удължаване на срока за консултации между заинтересованите страни в двете производства по възражение относно горепосоченото заявление. Крайният срок за процедурата по постигане на решение по взаимно съгласие следователно бе удължен до 19 юни 2015 г.

                  (9)

                  В рамките на предвидения срок не беше постигнато съгласие. С писмо от 22 февруари 2017 г. Нидерландия уведоми Комисията за резултатите от консултациите с Финландия и Дания. Във връзка с това Комисията следва да вземе решение относно регистрацията в съответствие с процедурата, посочена в член 52, параграф 3, буква б) от Регламент (ЕС) № 1151/2012, като отчете резултатите от тези консултации.

                  (10)

                  В своето мотивирано възражение Финландия и Дания заявиха, че: 1) наименованието не е специфично (то означава само захарен сироп); 2) идентично наименование се използва за множество сходни продукти, които вече съществуват на пазарите на Дания, Швеция, Финландия, Германия и балтийските държави; 3) характеристиките на продукта и неговият метод на производство не са уникални за този продукт, тъй като други сходни продукти, продавани в Дания, Финландия и Швеция, имат същите специфични характеристики и методи. По-специално Финландия смята, че продуктът, както е описан в заявлението, не може да се счита за „специален“ вид сироп, тъй като продукти, различни от „Suikerstroop“, също са направени от 100 % захарно цвекло или захарна тръстика.

                  (11)

                  Освен това Дания заяви, че точка 3.1 от спецификацията на продукта, в която се посочва, че „думите“ произведено съгласно нидерландската традиция „да присъстват върху етикета на езика на държавата, в която продуктът се предлага на пазара“ следва да бъде преформулирана, за да бъде приведена в съответствие с член 18, параграф 3 от Регламент (ЕС) № 1151/2012. От друга страна Финландия оспори използването на определението „произведено съгласно нидерландската традиция“, тъй като то не е специфично за продукта, описан в заявлението, и подобни продукти, които се предлагат на пазара в Северна Европа, също могат да бъдат квалифицирани като традиционни.

                  (12)

                  По време на консултациите с Нидерландия Финландия впоследствие поиска последното изречение на раздел 3.2 „Не съществува друг продукт със същото наименование или сходен продукт с подобно наименование“ да се заличи, тъй като то би било неправилно.

                  (13)

                  Комисията извърши оценка на аргументите, изложени в мотивираните възражения и в предоставената ѝ информация относно преговорите между заинтересованите страни, и стигна до заключението, че наименованието „Suikerstroop“ следва да бъде регистрирано като ХТСХ.

                  (14)

                  Възраженията се основават едновременно на букви а) и б) от член 21, параграф 1 от Регламент (ЕС) № 1151/2012.

                  (15)

                  Що се отнася до несъвместимостта с условията на регламента бяха повдигнати три аспекта: 1) наименованието не е специфично; 2) характеристиките на продукта и неговият метод на производство не са уникални; 3) точка 3.1 от спецификацията на продукта не е в съответствие с член 18, параграф 3 от Регламент (ЕС) № 1151/2012, тъй като в нея се използва формулировката „произведено съгласно нидерландската традиция“.

                  (16)

                  По отношение на обстоятелството, че използването на наименованието е законно, известно и икономически значимо за сходни селскостопански продукти или храни бе повдигнат един въпрос: идентично наименование се използва за множество сходни продукти, които вече съществуват на пазарите на Дания, Швеция, Финландия, Германия и балтийските държави.

                  (17)

                  Регламент (ЕС) № 1151/2012 не изисква наименованието на ХТСХ да е специфично. Това изискване е включено в член 4, параграф 2 от Регламент (ЕО) № 509/2006. Въпреки че заявлението бе подадено до Комисията, когато Регламент (ЕО) № 509/2006 на Съвета (3) бе в сила, то бе впоследствие публикувано съгласно Регламент (ЕС) № 1151/2012 и следователно при липсата на конкретни преходни разпоредби се прилага последният регламент. В съответствие с член 18, параграф 2 от Регламент (ЕС) № 1151/2012 дадено наименование отговаря на условията за ХТСХ, ако то е използвано традиционно за този специфичен продукт или е означение за традиционния или специфичния характер на продукта. В този случай наименованието „Suikerstroop“ е използвано от векове за определянето на този специфичен продукт. То е означение за специфичния характер на продукта, тъй като продуктът представлява сироп, останал от производството на захар от захарно цвекло или захарна тръстика. Следователно наименованието отговаря на изискванията на Регламент (ЕС) № 1151/2012.

                  (18)

                  Регламент (ЕС) № 1151/2012 не изисква продукт, който е ХТСХ, да е специфичен или отличителен. Той трябва да е разпознаваем и разграничим. Съгласно член 18, параграф 4 от Регламент (ЕС) № 1151/2012 се изключват само наименования, които се позовават на претенции от общ характер, използвани за група от продукти, или на претенции, предвидени в специфично законодателство на Съюза. „Suikerstroop“ е ясно определен по отношение на неговите характеристики и метода на производство. Освен това, продуктът, обхванат от продуктовата спецификация на наименованието „Suikerstroop“, отговаря на изискванията, установени в член 18, параграф 1, букви а) и б) от Регламент (ЕС) № 1151/2012, тъй като начинът на производство съответства на традиционна практика за този продукт и съставките са тези, които обичайно се използват.

                  (19)

                  Изречението в точка 3.1 от спецификацията на продукта „След края на процедурата по член 18, параграф 3 от Регламент (ЕС) № 1151/2012 намерението е думите „произведено съгласно нидерландската традиция“ да присъстват върху етикета на езика на държавата, в която продуктът се предлага на пазара“ не е в съответствие с член 18, параграф 3 от Регламент (ЕС) № 1151/2012. То следва да се замени със следното изречение: „Наименованието се придружава от обозначението „приготвен в съответствие с традициите на Нидерландия“. Нидерландските органи се съгласиха това изменение да бъде включено в спецификацията на продукта, която трябва да бъде публикувана отново за сведение.

                  (20)

                  Въпреки че продукти, сходни със „Suikerstroop“, се предлагат на пазара в други държави членки с наименование, което се счита за превод на официалните езици на тези държави членки на понятието „Suikerstroop“, не може да се заключи, че на пазарите на тези държави членки за сходни продукти се използва „идентично наименование“. Наименованието, използвано в тези държави членки, има действително същото значение като „Suikerstroop“ на нидерландски език, но не е идентично със „Suikerstroop“, тъй като е на различен език. Освен това наименованието „Suikerstroop“ не е защитено като такова, а само във връзка с обозначението „приготвен в съответствие с традициите на Нидерландия“.

                  (21)

                  Следователно тези наименования на продукти, сходни с продукта, посочен в заявлението за „Suikerstroop“, предлагани на пазара в Дания, Швеция, Финландия, Германия и балтийските държави, чието значение е „захарен сироп“ и представляват превод на наименованието „Suikerstroop“ на съответните им езици, могат да продължат да се използват. Те не са идентични със „Suikerstroop“ и не следва да се разглеждат като подражаване или загатване на наименованието „Suikerstroop“, тъй като, след като бъде регистрирано, наименованието „Suikerstroop“ ще трябва да се придружава от обозначението „приготвен в съответствие с традициите на Нидерландия“. Поради това закрилата на това наименование е ограничена единствено до наименованието като отнасящо се до нидерландската традиция.

                  (22)

                  Освен това е очевидно, че регистрацията на наименованието „Suikerstroop“ не може да попречи на използването на отделните термини „захар“ или „сироп“, които са често срещани имена.

                  (23)

                  Нидерландия и Финландия се съгласиха също да се заличи последното изречение на раздел 3.2, което гласи: „Не съществува друг продукт със същото наименование или сходен продукт с подобно наименование“. Това изречение следва да бъде заличено от спецификацията на продукта, която трябва да бъде публикувана отново за сведение.

                  (24)

                  С оглед на горепосоченото наименованието „Suikerstroop“ следва да бъде вписано в Регистъра на храните с традиционно специфичен характер. Консолидираната версия на единния документ следва да бъде публикувана за сведение.

                  (25)

                  Мерките, предвидени в настоящия регламент, са в съответствие със становището на Комитета по качеството на селскостопанските продукти,

            ПРИЕ НАСТОЯЩИЯ РЕГЛАМЕНТ:
      Член 1
      Регистрира се наименованието „Suikerstroop“ (ХТСХ).
      Наименованието по първа алинея се използва за идентифициране на продукт от клас 2.3 „Хляб, хлебни изделия, сладкарски и захарни изделия, бисквити и други печива“ от приложение XI към Регламент за изпълнение (ЕС) № 668/2014 на Комисията (4).
      Член 2
      Наименованието, посочено в член 1, се придружава от обозначението „приготвен в съответствие с традициите на Нидерландия“. Консолидираната продуктова спецификация се съдържа в приложението към настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 11 януари 2018 година.

               За Комисията

               Председател

            Jean-Claude JUNCKER

         (1)  ОВ L 343, 14.12.2012 г., стр. 1.

         (2)  ОВ C 187, 19.6.2014 г., стр. 9.

         (3)  Регламент (ЕО) № 509/2006 на Съвета от 20 март 2006 г. относно селскостопански и хранителни продукти с традиционно специфичен характер (ОВ L 93, 31.3.2006 г., стр. 1).

         (4)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).

         ПРИЛОЖЕНИЕ

            ЗАЯВЛЕНИЕ ЗА РЕГИСТРАЦИЯ НА ХТСХ

         Регламент (ЕО) № 509/2006 относно селскостопански и хранителни продукти с традиционно специфичен характер (*1)

            „SUIKERSTROOP“

            № ЕО: NL-TSG-0007-01203 – 27.1.2014 г.

         1.   НАИМЕНОВАНИЕ И АДРЕС НА ГРУПАТА ЗАЯВИТЕЛ

                     Наименование

                     :

                     Kenniscentrum suiker & voeding

                     Адрес

                     :

                     Amsterdamsestraatweg 39a, 3744 MA BAARN

                     Тел.

                     :

                     +31 355433455

                     Факс

                     :

                     +31 355426626

                     Е-поща

                     :

                     info@kenniscentrumsuiker.nl

               2.   ДЪРЖАВА ЧЛЕНКА ИЛИ ТРЕТА ДЪРЖАВА
         Нидерландия
         3.   СПЕЦИФИКАЦИЯ НА ПРОДУКТА
         3.1.   Наименование(я) за регистрация (член 2 от Регламент (ЕО) № 1216/2007 на Комисията
             (1)

         „Suikerstroop“
         Наименованието се придружава от обозначението „приготвен в съответствие с традициите на Нидерландия“.
         3.2.   Наименованието

                     ☒

                     е специфично само по себе си

                     ☐

                     изразява специфичния характер на селскостопанския или хранителния продукт

               Наименованието се използва традиционно за обозначаване на продукта. „Suikerstroop“ (захарен сироп) се получава при производството на захар. Член 12 от Указа за захарта и сиропа (Warenwet) от 1977 г. постановява, че: „Наименованието“ suikerstroop„, предхождано, когато е целесъобразно, от наименованието на растението, от което се произвежда продуктът, се използва само и единствено за описание на сиропената течност, получена при варенето на растителната маса, от която се произвежда продуктът, след отделянето на кристалите захар…“
         3.3.   Иска ли се запазване на наименованието съгласно член 13, параграф 2 от Регламент (ЕО) № 509/2006?

                     ☒

                     Регистрация със запазване на наименованието

                     ☐

                     Регистрация без запазване на наименованието

               3.4.   Вид продукт

         Клас 2.3: Сладкарски и захарни изделия, хляб, сладкиши, кейкове, бисквити и други печива
         3.5.   Описание на селскостопанския или хранителния продукт, за който се отнася наименованието по точка 3.1. (член 3, параграф 1 от Регламент (ЕО) № 1216/2007)

         „Suikerstroop“ е сиропът, получен при варенето на масата от захарно цвекло или захарна тръстика, от която се произвежда продуктът, след отделянето на кристалите захар, като екстрактното съдържание е най-малко 80 %, съдържанието на пепел е не повече от 4,0 % и относителната чистота е най-малко 73 %. Високото съдържание на сухо вещество в продукта заедно с високата концентрация на захар (над 60 g в 100 g продукт) означават голяма трайност на продукта. Захарта е предпоставка за слабото наличие на „свободна вода“, което означава, че не могат да се развиват микроорганизми.
         Продуктът има следните специфични характеристики:

                     цвят

                     Градуси по Брикс (2)

                     обща захар

                     Захарен сироп

                     2 000 —30 000  IU (3)

                     мин. 79°

                     мин. 70 %

            Физични характеристики

         „Suikerstroop“ представлява лепкав, гъст, тъмнокафяв сироп с висок вискозитет. Съдържанието му на захар е много високо, най-малко 70 %.

            Химични характеристики

         „Suikerstroop“ е с относителна чистота от най-малко 73 %. Екстрактното съдържание следва да бъде най-малко 80 %. В допълнение съдържанието на пепел в захарния сироп не може да надхвърля 4 %.

            Органолептични характеристики

         Вкусът на „suikerstroop“ е сладко-солен и леко горчив. Сладкият вкус се получава от високото съдържание на захар, а соленият — от минералните соли и другите (разтворими) съставки на захарното цвекло или захарната тръстика, попаднали в сиропа по време на производствения процес.
         3.6.   Описание на метода на производство на селскостопанския или хранителния продукт, за който се отнася наименованието по точка 3.1

         Изходната суровина за „suikerstroop“ е сиропът, останал от производството на захар от захарно цвекло или захарна тръстика, след като са отделени кристалите захар.
         При производството на кристална захар извличането на захарта се извършва след разтварянето на захарното цвекло или захарната тръстика във вода. Другите („незахарни“) съставки на захарното цвекло или захарната тръстика също се разтварят в тази вода.
         Екстрактът се пречиства, сгъстява и кристализира. След кристализирането на така получения захарен разтвор се отделят кристалите захар. „Незахарите“ остават в останалия захарен разтвор, наричан също „изходна течност“ (= сироп, отцеден сироп). Изходната течност все още е с високо съдържание на захар (около 85 %). За да може останалата разтворена захар да кристализира, изходната течност се сгъстява за втори път, докато отново започнат да се образуват захарни кристали. От сиропа отново се отделят кристалите захар. Полученият сироп се нарича Б-сироп, като съдържанието на захар е около 75 % (на сухо вещество) и съдържа относително повече незахари. Б-сиропът е изходната суровина за производството на „suikerstroop“.
         Б-сиропът се подава в смесителен съд за отстраняване на примесите. Изходната суровина се обработва с активен въглен, за да се абсорбират примесите, които след това се отстраняват заедно с активния въглен чрез филтрация. Полученият пречистен Б-сироп е главната съставка на „suikerstroop“. Към пречистения Б-сироп се добавя захарен разтвор (захар, разтворена във вода) и/или инвертна захар (сироп), за да се получат характеристиките, определени в т. 3.5. Инвертната захар (сироп) представлява сироп, който се получава при разграждането на захарта (захароза) до глюкоза и фруктоза. Пречистеният Б-сироп, захарният разтвор и/или инвертната захар (сироп) се разбъркват, докато образуват хомогенна смес.
         За да се получи „suikerstroop“ със съдържанието, описано в т. 3.5, тази хомогенна сиропена смес се подлага на изпарение под вакуум, докато се постигне желаната стойност по Брикс (най-малко 79°).
         Сиропът се съхранява в резервоари, от които се подава за разфасовка в различни видове опаковки.
         3.7.   Специфичен характер на селскостопанския или хранителния продукт

         Специфичният характер на „suikerstroop“ се дължи на това, че качествата му значително се различават от тези на други видове сироп — като ябълковия сироп или сиропа от круши, както и от меласата, по отношение на следните показатели:

            Суровина

         „Suikerstroop“ се отличава по това, че сиропът е получен от 100 % захарно цвекло или захарна тръстика.

            Състав на захарта

         Тъй като сиропът е получен от 100 % захарно цвекло или захарна тръстика, въглехидратите, които съдържа, са почти изключително под формата на захароза и инвертна захар. Съдържанието на захар е най-малко 70 % (вж. също така характеристиките, определени в т. 3.5). Това също го отличава от меласата, чието съдържание на захар е по-ниско от 68 %.

            Вкус

         „Незахарите“ в изходната суровина придават на захарния сироп соления вкус с лек горчив привкус. В съчетание с високото съдържание на захар това създава уникален сладко-солен вкус и аромат, които го отличават от другите видове сироп.
         3.8.   Традиционен характер на селскостопанския или хранителния продукт

         Заявлението за регистрация се основава на факта, че продуктът се характеризира с традиционен метод на производство и традиционен състав.

            Традиционен метод на производство

         В миналото (в началото на XVII век) „suikerstroop“ се е произвеждал ръчно, а промишленото му производство е започнало през 1908 г. Оттогава методът на промишлено производство е останал непроменен, въпреки че технологичният процес е бил подобряван, рационализиран и е ставал все по-механизиран. Фабриките (открити в началото на XX век, около 1910 г.) все още работят, като са модернизирани, за да са в крак с техническия прогрес.

            XVII, XVIII и XIX век

         Исторически „suikerstroop“ е страничен продукт при рафинирането на захар. В книгата „De Suikerraffinadeur“ от J.H. Reisig, издадена през 1783 г., е описано как при производството на захарното тесто сиропът се събира във ведра за отцеждане. При процеса на кристализация пречистената захарна маса (с висок вискозитет) се е изсипвала в калъпите за оформяне на захарното тесто. След това калъпите са се оставяли за няколко дни върху ведра за отцеждане. Този сироп бил наричан непокрит сироп. След това формите захарно тесто се покривали с глина за лули (която подпомага кристализацията и предотвратява разтварянето) и отново се поставяли върху ведрата за отцеждане. Върху тях бавно се поливала вода, която да се процежда през тях. Така полученият сироп бил наричан покрит сироп. Покритието (сухата глина) било отстранявано и формите захарно тесто пак били оставяни изправени за няколко дни. След това ги покривали с по-тънък слой глина за лули и отново ги поставяли върху ведрата за отцеждане, като ги поливали с вода. Полученият по този начин сироп бил наричан последен сироп (най-чистият сироп).

            от XX век до днешни дни

         Напредъкът на технологиите (индустриализацията) увеличи количеството кристална захар, което може да се получи в технологичния процес. Така сместа захар и меласа/меласата (= сироп) съдържа по-голямо количество незахари и по-малко количество захар (общо съдържание на захар, по-ниско от 68 %, и привидна чистота, по-ниска от 73 %). Освен това заради натрупването на примеси (дължащо се на ефикасността на промишления технологичен процес) вкусът на сиропа става много различен, много по-солен, отколкото на последния сироп в миналото (последния сироп, получен при ръчното производство). Но тъй като търсенето на „suikerstroop“ се е запазило, започва специалното му производство. Технологичният процес е разработен около 1900 г. (вж. описанието в т. 3.6) и през 1908 г. започва производството на продукта по начина, какъвто е днес.
         Преглед на технологията на производство през 1908 г. и в момента:

                     Технология на производство (както е описана в т. 3.6)

                     1908 г.

                     Понастоящем

                     Изходната суровина e Б-сиропът, получен от производството на захар от захарно цвекло или захарна тръстика.

                     X

                     X

                     Пречистване на Б-сиропа с помощта на активен въглен.

                     X

                     X

                     Добавяне на захарен разтвор и/или сироп от инвертна захар съгласно рецептата.

                     X

                     X

                     Разбъркване до получаването на хомогенна смес.

                     X

                     X

                     Изпаряване чрез нагряване до получаването на желаното съдържание на сухо вещество.

                     X

                     X

            Традиционен състав

         „Suikerstroop“ традиционно се състои от въглехидратите захароза и инвертна захар, получени от захарно цвекло или захарна тръстика.
         Съдържанието на произвеждания понастоящем „suikerstroop“, изискванията към което са описани в т. 3.9, е същото, както посоченото в Указа за захарта и сиропа (1977 г.).
         В Указа за захарта и сиропа от 1977 г. съдържанието е описано като сиропена течност, получена при варенето на растителната маса, от която се произвежда продуктът, след отделянето на кристалите захар. Освен това екстрактното съдържание трябва да е най-малко 80 %, а привидната чистота — 73 %. Съдържанието на пепел трябва да е най-много 4 %. Главните характеристики на съдържанието не са се променили и са еднакви с изискванията към съдържанието на произвеждания понастоящем „suikerstroop“, както са описани в т. 3.5.

            Традиционна употреба

         „Suikerstroop“ е съставка, която широко се използва в традиционните ястия. В поредицата „Streekgerechten en wetenswaardigheden“ (Местни ястия и любопитни факти) на Jo van Lamoen от 1987—1988 г. е описано, че „suikerstroop“ се използва в много местни ястия, като грьонингенски хляб с подправки (Groningse kruidkoek), кафяв боб с ябълки (bruine bonen met appeltjes), лимбургско кисело месо (Limburgse zoervleisj), ястие от сини сливи от Дрент (Drentse proemenkreuze) и карамелени бонбони от Зеландия (Zeeuwse boterbabbelaars). Също така много рецепти със „suikerstroop“ са включени в готварската книга на Амстердамското училище по домашни умения, 6-то издание от 1910 г. с автор C.J. Wannée. Като примери могат да се посочат сладкишите „bolus“ и „stroopmoppen“, както и многото други ястия, за които се препоръчва да се сервират със „stroopsaus“ (сос на базата на „suikerstroop“), тъй като „традиционните“ холандски рецепти често не се от най-вкусните.
         3.9.   Минимални изисквания и процедури за проверка на специфичния характер

         Специфичният характер на „suikerstroop“ може да бъде проверен спрямо измеримите минимални изисквания, определени в т. 3.5 (цвят, Брикс и обща захар). Производителят контролира всяка партида (при всяко производство) дали отговаря на изискванията.
         Нидерландският орган по безопасността на храните и потребителските продукти (NVWA) проверява този процес чрез мониторинг на контрола. Най-малко веднъж годишно NVWA извършва административна проверка на място при производителите на съхранените данни за цвета, градусите по Брикс и общата захар (измерени от производителя за всяка партида и съхранени в цифров вид).
         4.   СЛУЖБИ ИЛИ ОРГАНИ, УДОСТОВЕРЯВАЩИ СЪОТВЕТСТВИЕ СЪС СПЕЦИФИКАЦИЯТА НА ПРОДУКТА
         4.1.   Наименование и адрес

                     Наименование

                     :

                     Nederlandse Voedsel en Waren Autoriteit (NVWA)

                     Адрес

                     :

                     Catharijnesingel 59, 3511 GG UTRECHT

                     Тел.

                     :

                     +31 0882233333

                     Е-поща

                     :

                     info@vwa.nl

                     ☒

                     Обществен

                     ☐

                     Частен

               4.2.   Специфични задачи на службите или органите

         Нидерландският орган по безопасност на храните и потребителските продукти отговаря за проверката дали са спазени изискванията, определени в продуктовата спецификация на „suikerstroop“.

            (*1)  Заменен с Регламент (ЕС) № 1151/2012 относно схемите за качество на селскостопанските продукти и храни.

            (1)  Регламент (ЕО) № 1216/2007 на Комисията от 18 октомври 2007 г. за приемане на подробни правила за прилагането на Регламент (ЕО) № 509/2006 на Съвета относно селскостопански и хранителни продукти с традиционно специфичен характер (ОВ L 275, 19.10.2007 г., стр. 3).

            (2)  Мярка за концентрацията на разтворените вещества (в този случай — на захар) във воден разтвор, измерена с рефрактометър

            (3)  Единици ICUMSA (International Commission for Uniform Methods of Sugar Analysis). Колкото стойността на IU е по-висока,
         толкова цветът е по-тъмен. Това представлява непряко измерване на чистотата.


title: Регламент за изпълнение (ЕС) 2018/53 на Съвета от 12 януари 2018 година за прилагане на Регламент (ЕС) 2017/1509 за ограничителни мерки срещу Корейската народнодемократична република

text:
               13.1.2018

               BG

               Официален вестник на Европейския съюз

               L 10/1

         РЕГЛАМЕНТ ЗА ИЗПЪЛНЕНИЕ (ЕС) 2018/53 НА СЪВЕТА
   от 12 януари 2018 година
   за прилагане на Регламент (ЕС) 2017/1509 за ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007 (1), и по-специално член 47, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 30 август 2017 г. Съветът прие Регламент (ЕС) 2017/1509.

               (2)

               На 28 декември 2017 г. комитетът към Съвета за сигурност на ООН („СС на ООН“), създаден съгласно Резолюция 1718 (2006) на СС на ООН, определи четири плавателни съда съгласно параграф 6 от Резолюция 2375 (2017) на СС на ООН.

               (3)

               Поради това приложение XIV към Регламент (ЕС) 2017/1509 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение XIV към Регламент (ЕС) 2017/1509 се изменя съгласно посоченото в приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 януари 2018 година.

            За Съвета

            Председател

         E. KRALEVA

      (1)  ОВ L 224, 31.8.2017 г., стр. 1.

      ПРИЛОЖЕНИЕ
      Следните плавателни съдове се добавят в списъка на плавателните съдове, подлежащи на ограничителни мерки, който се съдържа в приложение XIV към Регламент (ЕС) 2017/1509:

                  „5.

                     Име: BILLIONS NO. 18
                  Допълнителна информация
                  ММО: 9191773

                  6.

                     Име: UL JI BONG 6
                  Допълнителна информация
                  ММО: 9114555

                  7.

                     Име: RUNG RA 2
                  Допълнителна информация
                  ММО: 9020534

                  8.

                     Име: RYE SONG GANG 1
                  Допълнителна информация
                  ММО: 7389704“


title: Регламент за изпълнение (ЕС) 2018/55 на Комисията от 9 януари 2018 година за изменение на Регламент за изпълнение (ЕС) 2015/1998 във връзка с добавянето на Република Сингапур към третите държави, признати за прилагащи стандарти за сигурност, равностойни на общите основни стандарти за сигурност на гражданското въздухоплаване (Текст от значение за ЕИП. )

text:
               13.1.2018

               BG

               Официален вестник на Европейския съюз

               L 10/5

         РЕГЛАМЕНТ ЗА ИЗПЪЛНЕНИЕ (ЕС) 2018/55 НА КОМИСИЯТА
   от 9 януари 2018 година
   за изменение на Регламент за изпълнение (ЕС) 2015/1998 във връзка с добавянето на Република Сингапур към третите държави, признати за прилагащи стандарти за сигурност, равностойни на общите основни стандарти за сигурност на гражданското въздухоплаване
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 300/2008 на Европейския парламент и на Съвета от 11 март 2008 г. относно общите правила в областта на сигурността на гражданското въздухоплаване и за отмяна на Регламент (ЕО) № 2320/2002 (1), и по-специално член 4, параграф 3 от него,
   като има предвид, че:

               (1)

               В приложението към Регламент за изпълнение (ЕС) 2015/1998 на Комисията (2) се изброяват третите държави, признати за прилагащи стандарти за сигурност, равностойни на общите основни стандарти за защита на гражданското въздухоплаване от актове на незаконна намеса, които застрашават сигурността на гражданското въздухоплаване.

               (2)

               Комисията се увери, че Република Сингапур също отговаря на критериите за признаване на равностойността на стандартите за сигурност на трети държави, посочени в раздел Д от приложението към Регламент (ЕО) № 272/2009 на Комисията (3).

               (3)

               Поради това Регламент за изпълнение (ЕС) 2015/1998 следва да бъде съответно изменен.

               (4)

               Като се има предвид, че е възможно да са необходими промени в експлоатацията или инфраструктурата на някои летища, или и в двете, следва да се осигури подходящ период от време, преди настоящият регламент да започне да се прилага.

               (5)

               Мерките, предвидени в настоящия регламент, са в съответствие със становището на Комитета по сигурност на гражданското въздухоплаване,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент за изпълнение (ЕС) 2015/1998 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Той се прилага от 6 февруари 2018 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 януари 2018 година.

            За Комисията,

            от името на председателя,

         Violeta BULC

            Член на Комисията

      (1)  ОВ L 97, 9.4.2008 г., стр. 72.

      (2)  ОВ L 299, 14.11.2015 г., стр. 1.

      (3)  Регламент (ЕО) № 272/2009 на Комисията от 2 април 2009 г. за допълване на общите основни стандарти за сигурност на гражданското въздухоплаване, предвидени в приложението към Регламент (ЕО) № 300/2008 на Европейския парламент и на Съвета (ОВ L 91, 3.4.2009 г., стр. 7).

      ПРИЛОЖЕНИЕ
      Приложението към Регламент за изпълнение (ЕС) 2015/1998 се изменя, както следва:

                  1)

                  в глава 3 притурка 3-Б се заменя със следното:

                     „ПРИТУРКА 3-Б

                  СИГУРНОСТ НА ВЪЗДУХОПЛАВАТЕЛНИТЕ СРЕДСТВА

                     ТРЕТИ ДЪРЖАВИ, КАКТО И ДРУГИ ДЪРЖАВИ И ТЕРИТОРИИ, СПРЯМО КОИТО В СЪОТВЕТСТВИЕ С ЧЛЕН 355 ОТ ДОГОВОРА ЗА ФУНКЦИОНИРАНЕТО НА ЕВРОПЕЙСКИЯ СЪЮЗ НЕ СЕ ПРИЛАГА ДЯЛ VI ОТ ЧАСТ III ОТ СЪЩИЯ ДОГОВОР, И КОИТО СА ПРИЗНАТИ ЗА ПРИЛАГАЩИ СТАНДАРТИ ЗА СИГУРНОСТ, РАВНОСТОЙНИ НА ОБЩИТЕ ОСНОВНИ СТАНДАРТИ ЗА СИГУРНОСТ В ГРАЖДАНСКОТО ВЪЗДУХОПЛАВАНЕ

                  По отношение на сигурността на въздухоплавателните средства следните трети държави, както и други държави и територии, спрямо които в съответствие с член 355 от Договора за функционирането на Европейския съюз не се прилага дял VI от част III от същия договор, бяха признати за прилагащи стандарти за сигурност, равностойни на общите основни стандарти за сигурност в гражданското въздухоплаване:

                                 Канада

                                 Фарьорските острови — по отношение на летище Vagar

                                 Гренландия — по отношение на летище Kangerlussuaq

                                 Гърнзи

                                 Остров Ман

                                 Джърси

                                 Черна гора

                                 Република Сингапур — по отношение на летище Changi в Сингапур

                                 Съединени американски щати

                        Комисията трябва незабавно да уведоми съответните компетентни органи на държавите членки, ако разполага с информация, от която е видно, че прилагани от трета държава или съответна друга държава или територия стандарти за сигурност, имащи значително отражение върху общото ниво на сигурност на въздухоплаването в Съюза, вече не са равностойни на общите основни стандарти на Съюза.
                  Съответните компетентни органи на държавите членки трябва незабавно да бъдат уведомени, когато Комисията разполага с информация относно действия, включително компенсаторни мерки, потвърждаваща, че равностойността на съответните стандарти за сигурност, прилагани от третата държава или съответната друга държава или територия, е възстановена.“;

                  2)

                  в глава 4 притурка 4-Б се заменя със следното:

                     „ПРИТУРКА 4-Б

                  ПЪТНИЦИ И РЪЧЕН БАГАЖ

                     ТРЕТИ ДЪРЖАВИ, КАКТО И ДРУГИ ДЪРЖАВИ И ТЕРИТОРИИ, СПРЯМО КОИТО В СЪОТВЕТСТВИЕ С ЧЛЕН 355 ОТ ДОГОВОРА ЗА ФУНКЦИОНИРАНЕТО НА ЕВРОПЕЙСКИЯ СЪЮЗ НЕ СЕ ПРИЛАГА ДЯЛ VI ОТ ЧАСТ III ОТ СЪЩИЯ ДОГОВОР, И КОИТО СА ПРИЗНАТИ ЗА ПРИЛАГАЩИ СТАНДАРТИ ЗА СИГУРНОСТ, РАВНОСТОЙНИ НА ОБЩИТЕ ОСНОВНИ СТАНДАРТИ ЗА СИГУРНОСТ В ГРАЖДАНСКОТО ВЪЗДУХОПЛАВАНЕ

                  По отношение на пътниците и ръчния багаж следните трети държави, както и други държави и територии, спрямо които в съответствие с член 355 от Договора за функционирането на Европейския съюз не се прилага дял VI от част III от същия договор, бяха признати за прилагащи стандарти за сигурност, равностойни на общите основни стандарти за сигурност в гражданското въздухоплаване:

                                 Канада

                                 Фарьорските острови — по отношение на летище Vagar

                                 Гренландия — по отношение на летище Kangerlussuaq

                                 Гърнзи

                                 Остров Ман

                                 Джърси

                                 Черна гора

                                 Република Сингапур — по отношение на летище Changi в Сингапур

                                 Съединени американски щати

                        Комисията трябва незабавно да уведоми съответните компетентни органи на държавите членки, ако разполага с информация, от която е видно, че прилагани от трета държава или съответна друга държава или територия стандарти за сигурност, имащи значително отражение върху общото ниво на сигурност на въздухоплаването в Съюза, вече не са равностойни на общите основни стандарти на Съюза.
                  Съответните компетентни органи на държавите членки трябва незабавно да бъдат уведомени, когато Комисията разполага с информация относно действия, включително компенсаторни мерки, потвърждаваща, че равностойността на съответните стандарти за сигурност, прилагани от третата държава или съответната друга държава или територия, е възстановена.“;

                  3)

                  в глава 5 притурка 5-А се заменя със следното:

                     „ПРИТУРКА 5-A

                  РЕГИСТРИРАН БАГАЖ

                     ТРЕТИ ДЪРЖАВИ, КАКТО И ДРУГИ ДЪРЖАВИ И ТЕРИТОРИИ, СПРЯМО КОИТО В СЪОТВЕТСТВИЕ С ЧЛЕН 355 ОТ ДОГОВОРА ЗА ФУНКЦИОНИРАНЕТО НА ЕВРОПЕЙСКИЯ СЪЮЗ НЕ СЕ ПРИЛАГА ДЯЛ VI ОТ ЧАСТ III ОТ СЪЩИЯ ДОГОВОР, И КОИТО СА ПРИЗНАТИ ЗА ПРИЛАГАЩИ СТАНДАРТИ ЗА СИГУРНОСТ, РАВНОСТОЙНИ НА ОБЩИТЕ ОСНОВНИ СТАНДАРТИ ЗА СИГУРНОСТ В ГРАЖДАНСКОТО ВЪЗДУХОПЛАВАНЕ

                  По отношение на регистрирания багаж следните трети държави, както и други държави и територии, спрямо които в съответствие с член 355 от Договора за функционирането на Европейския съюз не се прилага дял VI от част III от същия договор, бяха признати за прилагащи стандарти за сигурност, равностойни на общите основни стандарти за сигурност в гражданското въздухоплаване:

                                 Канада

                                 Фарьорските острови — по отношение на летище Vagar

                                 Гренландия — по отношение на летище Kangerlussuaq

                                 Гърнзи

                                 Остров Ман

                                 Джърси

                                 Черна гора

                                 Република Сингапур — по отношение на летище Changi в Сингапур

                                 Съединени американски щати

                        Комисията трябва незабавно да уведоми съответните компетентни органи на държавите членки, ако разполага с информация, от която е видно, че прилагани от трета държава или съответна друга държава или територия стандарти за сигурност, имащи значително отражение върху общото ниво на сигурност на въздухоплаването в Съюза, вече не са равностойни на общите основни стандарти на Съюза.
                  Съответните компетентни органи на държавите членки трябва незабавно да бъдат уведомени, когато Комисията разполага с информация относно действия, включително компенсаторни мерки, потвърждаваща, че равностойността на съответните стандарти за сигурност, прилагани от третата държава или съответната друга държава или територия, е възстановена.“


title: Регламент за изпълнение (ЕС) 2018/56 на Комисията от 12 януари 2018 година за изменение на Регламент за изпълнение (ЕС) № 908/2014 за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността

text:
                  13.1.2018

                  BG

                  Официален вестник на Европейския съюз

                  L 10/9

            РЕГЛАМЕНТ ЗА ИЗПЪЛНЕНИЕ (ЕС) 2018/56 НА КОМИСИЯТА
      от 12 януари 2018 година
      за изменение на Регламент за изпълнение (ЕС) № 908/2014 за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 9, параграф 2, член 36, параграф 6, член 53, параграф 1, член 57, параграф 2 и членове 104 и 114 от него,
      като има предвид, че:

                  (1)

                  В съответствие с член 7, параграф 3 от Регламент за изпълнение (ЕС) № 908/2014 на Комисията (2) сертифициращите органи могат да използват интегриран подход за формиране на извадка при съществените проверки на разходите. Във връзка с натрупания през първите две години опит по прилагането на този член е целесъобразно да се внесе повече яснота по въпроса, какво точно се има предвид под интегриран подход за формиране на извадка при осъществяване на различните одитни цели, посочени в член 9 от Регламент (ЕС) № 1306/2013.

                  (2)

                  Съгласно член 41 от Регламент (ЕС) № 1303/2013 на Европейския парламент и на Съвета (3) за всяка декларация за разходи на разплащателните агенции, съдържаща искания за плащане, свързани с финансови инструменти, се установява ограничение в рамките на максимум 25 % от общия размер на приноса от програмата, за който са поети задължения за финансовия инструмент. Разпоредбата на член 22, параграф 1, буква а) от Регламент за изпълнение (ЕС) № 908/2014 предвижда, че в декларацията, която се подава всяко тримесечие, се посочва размерът на допустимите публични разходи, действително изплатени от разплащателната агенция по време на всяко тримесечие в съответствие с параграф 2 от същия член. Сумите, изплатени от разплащателната агенция в рамките на финансовите инструменти, следва да бъдат декларирани пред Комисията при спазване на ограничението от 25 % и при условие че е била постигната съответната, свързана с изпълнението, етапна цел. Първата декларация пред Комисията в рамките на ограничението от 25 % се открива с подписването на споразумението за финансиране и последващото плащане към финансовия инструмент. Следващите траншове трябва да бъдат декларирани пред Комисията след постигане на съответния процент на отпуснати суми в съответствие с член 41 от Регламент (ЕС) № 1303/2013. В случая с Европейския земеделски фонд за развитие на селските райони (ЕЗФРСР) това означава, че разплащателната агенция може да декларира само 25 % от планирания общ размер на приноса за тримесечие. По тази причина изглежда, че правилата, установени в член 22, параграфи 1 и 2 от Регламент (ЕС) № 908/2014, не са подходящи за начина, по който се предвижда финансовите инструменти да бъдат управлявани между държавите членки и Комисията в съответствие с Регламент (ЕС) № 1303/2013, и е необходимо те да бъдат съответно изменени.

                  (3)

                  Опитът показва, че с цел да се облекчи административната тежест за държавите членки при събиране на вземанията следва да бъде установен определен праг за невъзстановяване на лихви.

                  (4)

                  В член 30, параграф 2 от Регламент за изпълнение (ЕС) № 908/2014 се предвижда, че документите и счетоводната информация, използвани за целите на уравняването на сметки, трябва да се изпратят на Комисията на хартиен носител заедно с електронно копие. С цел да се облекчи административната тежест за държавите членки и Комисията, да се оптимизира анализът на документите и да се ограничи рискът от несъответствия в използваните данни, от държавите членки следва да се изисква да представят само електронни документи, като използват електронен подпис. Това изискване следва да намери място и в текста на декларацията за управлението, поместена в приложение I към посочения регламент за изпълнение. За да се избегне евентуално забавяне при предаването на документите в случай на технически трудности, свързани с въвеждането на електронния подпис, следва през първата година на прилагане на това ново задължение да се допусне възможността за представяне на подписани документи, предадени по електронен път.

                  (5)

                  Съгласно член 31, параграф 1 от Регламент за изпълнение (ЕС) № 908/2014 формата и съдържанието на счетоводната информация, посочена в член 30, параграф 1, буква в) от същия регламент, както и начинът на изпращането ѝ до Комисията са предвидените в съответствие с Регламент за изпълнение (ЕС) 2017/1758 на Комисията (4). Опитът показва, че формата и съдържанието на счетоводната информация е необходимо да бъдат изменяни всяка година, което поражда административна тежест и риск от забавяния. Поради това, от съображения за опростяване и за да се даде възможност за навременно определяне на съответните технически спецификации, е целесъобразно да се позволи, считано от финансовата 2019 година, Комисията да предоставя на разположение и да актуализира образците и свързаните с тях технически спецификации за счетоводната информация, след като съответно уведомява Комитета по земеделските фондове преди началото на всяка финансова година. Също така е целесъобразно да се определят общите изисквания към тези технически спецификации.

                  (6)

                  В член 34, параграф 2 от Регламент за изпълнение (ЕС) № 908/2014 се предвижда, че когато Комисията счита, че разходите не са направени в съответствие с правилата на Съюза, тя съобщава констатациите си на съответната държава членка, като в съобщението също така се предвижда насрочване на двустранна среща в срок от четири месеца след изтичането на срока за отговор от държавата членка. През този период е необходимо да бъдат предприети някои административни стъпки, като например превод на отговора на държавата членка, анализ на Комисията на представената от държавата членка информация, изготвяне на поканата за двустранната среща на националния език на държавата членка и подготовка за срещата. Опитът от последните две години показва, че четиримесечният срок в повечето случаи не е достатъчен, за да бъдат резултатни проведените срещи. С цел да се даде възможност за по-добра подготовка на двустранната среща срокът за нейното провеждане следва да бъде удължен на пет месеца. Подобно удължаване ще се прилага само във връзка със запитвания, при които съобщението по реда на посочения член 34, параграф 2 все още не е било изпратено към момента на влизане в сила на настоящия регламент, за да се избегне евентуално нарушение на процедурата по текущи запитвания.

                  (7)

                  Член 34, параграф 3, трета алинея от Регламент за изпълнение (ЕС) № 908/2014 съдържа изискването в срок от шест месеца след изпращането на протокола от двустранната среща Комисията да съобщи заключенията си на държавата членка. Крайният срок е определен само с оглед на протокола от двустранната среща при хипотезата, че такава среща вече е била проведена. В посочения регламент за изпълнение не се определя изрично съответен срок за изпращане на съобщението, в случай че дадена държава членка прецени, че не е необходима двустранна среща. Поради това въпросната разпоредба следва да бъде допълнително пояснена в това отношение, като се определи съответна начална точка за периода от шест месеца, когато не е необходима двустранна среща.

                  (8)

                  В член 34, параграф 9 от Регламент за изпълнение (ЕС) № 908/2014 се предвижда, че в надлежно обосновани случаи срокът, посочен в параграфи 3, 4 и 5 от същия член, може да бъде удължен. В член 34, параграф 2 от посочения регламент за изпълнение е предвиден определен срок за провеждането на двустранната среща, като е възможно в надлежно обосновани случаи да се наложи посоченият срок да бъде удължен. Поради това член 34, параграф 9 от посочения регламент за изпълнение следва да бъде съответно изменен.

                  (9)

                  Съгласно член 111, параграф 1 от Регламент (ЕС) № 1306/2013 държавите членки са длъжни да публикуват информация за бенефициерите на Европейския фонд за гарантиране на земеделието и Европейския земеделски фонд за развитие на селските райони, която съдържа, наред с другото, изплатените суми по всяка мярка, финансирана от тези фондове през съответната финансова година, както и естеството и описанието на всяка мярка. В член 57 от Регламент за изпълнение (ЕС) № 908/2014 на Комисията са посочени сведенията, които трябва да се публикуват във връзка с тези мерки и се прави позоваване на списъка от приложение XIII към същия регламент за изпълнение, в който се съдържат въпросните мерки.

                  (10)

                  Приложение XIII към Регламент за изпълнение (ЕС) № 908/2014 следва да бъде изменено, за да се вземе под внимание необходимостта от включване в списъка и на извънредните мерки, необходими за справяне с положението на пазара по силата на член 220, параграф 1 и член 221, параграфи 1 и 2 от Регламент (ЕС) № 1308/2013 на Европейския парламент и на Съвета (5). Тези извънредни мерки се разглеждат като мерки в подкрепа на селскостопанските пазари в съответствие с член 4, параграф 1, буква а) от Регламент (ЕС) № 1306/2013. Поради това е целесъобразно да се измени точка 10 от приложение XIII към Регламент за изпълнение (ЕС) № 908/2014. Освен това вече не е приложима помощта за сектора на бубарството, упомената в точка 3 в списъка от посоченото приложение, предвид това, че член 111 от Регламент (ЕО) № 1234/2007 на Съвета (6) е отменен с Регламент (ЕС) № 1308/2013, считано от 1 януари 2014 г., и че всички свързани с нея финансови задължения и плащания към бенефициери вече са приключили. Поради това позоваването на помощта за сектора на бубарството следва да бъде съответно заличено от този списък.

                  (11)

                  Поради това Регламент за изпълнение (ЕС) № 908/2014 следва да бъде съответно изменен,

                  (12)

                  Мерките, предвидени в настоящия регламент, са в съответствие със становището на Комитета по земеделските фондове,

            ПРИЕ НАСТОЯЩИЯ РЕГЛАМЕНТ:
      Член 1
      Регламент за изпълнение (ЕС) № 908/2014 се изменя, както следва:

                  1)

                  в член 7, параграф 3 четвъртото изречение се заменя със следното:
                  „По отношение на съществените проверки, включително методите за формиране на извадки, сертифициращите органи могат да прилагат проверки с двойно предназначение между одитните цели.“;

                  2)

                  в член 22, параграф 2 се добавя следната трета алинея:
                  „Що се отнася до финансовите инструменти, създадени в съответствие с член 38, параграф 1, буква б) от Регламент (ЕС) № 1303/2013, разходите се декларират във връзка с референтните срокове, посочени в първа алинея, след като бъдат изпълнени условията за всяко следващо заявление за междинно плащане, залегнали в член 41, параграф 1 от посочения регламент.“;

                  3)

                  в член 27, параграф 1 се добавя следното изречение:
                  „Държавите членки могат да решат да не изискват възстановяване на лихвата, когато размерът на лихвата не надвишава 5 EUR.“;

                  4)

                  в член 30 параграф 2 се заменя със следното:
                  „2.   Документите и счетоводната информация, посочени в параграф 1, се изпращат на Комисията най-късно до 15 февруари на годината, следваща края на финансовата година, за която се отнасят. Документите по букви а), б) и г) от същия параграф се представят по електронен път в съответствие с формата и при условията, установени от Комисията съгласно член 24.
                  Тези документи трябва да носят задължително електронен подпис по смисъла на Регламент (ЕС) № 910/2014 на Европейския парламент и на Съвета (*1). За документите, свързани с финансовата 2017 година, Комисията може да приеме подписани документи, предадени в електронен вид.

                     (*1)  Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (ОВ L 257, 28.8.2014 г., стр. 73).“;"

                  5)

                  в член 31 параграф 1 се заменя със следното:
                  „1.   Формата и съдържанието на счетоводната информация, посочена в член 30, параграф 1, буква в), се предоставят на разположение на държавите членки от Комисията посредством образци чрез информационните системи.
                  Комисията предоставя на разположение и актуализира образците и свързаните технически спецификации за счетоводната информация, след като съответно уведомява Комитета по земеделските фондове преди началото на всяка финансова година.
                  Техническите спецификации включват:

                              а)

                              изискванията във връзка с годишните данни към отделната счетоводна информация (таблица Х);

                              б)

                              спецификацията относно прехвърлянето на компютърни файлове за разходи по линия на ЕФГЗ и ЕЗФРСР;

                              в)

                              описанията на полетата с данни (aide-memoire);

                              г)

                              структурата на бюджетните кодове на ЕЗФРСР.“;

                  6)

                  член 34 се изменя, както следва:

                              а)

                              в параграф 2 първата алинея се заменя със следното:
                              „Когато в резултат на дадено проучване Комисията счита, че разходите не са направени в съответствие с правилата на Съюза, тя съобщава констатациите си на съответната държава членка, като уточнява необходимите корективни мерки за гарантиране на бъдещото спазване на тези правила и посочва текущата степен на финансова корекция, която счита, че отговаря на нейните констатации на съответния етап от процедурата. В съобщението също така се предвижда насрочване на двустранна среща в срок от пет месеца след изтичането на срока за отговор от държавата членка. Съобщението се позовава на настоящия член.“;

                              б)

                              в параграф 3 се добавя следната четвърта алинея:
                              „Ако държава членка уведоми Комисията, че не е необходима двустранна среща, шестмесечният срок започва да тече от датата на получаване от Комисията на това уведомление.“

                              в)

                              параграф 9 се заменя със следното:
                              „9.   Комисията може да удължи сроковете, посочени в параграфи 2—5, в надлежно обосновани случаи, за които уведомява съответната държава членка.“;

                  7)

                  приложение I се заменя с текста на приложението към настоящия регламент;

                  8)

                  приложение XIII се изменя, както следва:

                              а)

                              точка 3 се заличава;

                              б)

                              точка 10 се заменя със следното:

                                          „10.

                                          Мерките, въведени съгласно член 219, параграф 1, член 220, параграф 1 и член 221, параграфи 1 и 2 от Регламент (ЕС) № 1308/2013 като мерки в подкрепа на селскостопанските пазари в съответствие с член 4, параграф 1, буква а) от Регламент (ЕС) № 1306/2013.“

            Член 2
      Настоящият регламент влиза в сила на седмия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 12 януари 2018 година.

               За Комисията

               Председател

            Jean-Claude JUNCKER

         (1)  ОВ L 347, 20.12.2013 г., стр. 549.

         (2)  Регламент за изпълнение (ЕС) № 908/2014 на Комисията от 6 август 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на разплащателните агенции и други органи, финансовото управление, уравняването на сметките, правилата за проверките, обезпеченията и прозрачността (ОВ L 255, 28.8.2014 г., стр. 59).

         (3)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

         (4)  Регламент за изпълнение (ЕС) 2017/1758 на Комисията от 27 септември 2017 г. за определяне на формата и съдържанието на счетоводната информация, която се представя на Комисията за целите на уравняването на сметки на ЕФГЗ и ЕЗФРСР, както и за целите на мониторинга и прогнозирането (ОВ L 250, 28.9.2017 г., стр. 1).

         (5)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (ОВ L 347, 20.12.2013 г., стр. 671).

         (6)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).

         ПРИЛОЖЕНИЕ
         „
               ПРИЛОЖЕНИЕ I

                  ДЕКЛАРАЦИЯ ЗА УПРАВЛЕНИЕТО

               (по член 3)
               Долуподписаният/ата …, директор на Разплащателна агенция…, представям счетоводните отчети на тази разплащателна агенция за финансовата година от 16/10/хх до 15/10/хх+1.
               Декларирам, въз основа на собствената си преценка и на информацията, с която разполагам, включително, наред с другото, резултатите от работата, извършена от службата за вътрешен одит, че:

                           —

                           представените и предадени в електронен формат счетоводни отчети представляват, доколкото ми е известно, вярно, пълно и точно отражение на разходите и приходите за горепосочената финансова година. Декларирам по-специално, че всички известни ми задължения, авансови плащания, гаранции и запаси са включени в тези счетоводни отчети и всички събрани приходи по линия на ЕФГЗ и ЕЗФРСР са надлежно кредитирани в полза на съответните фондове,

                           —

                           съм въвел/въвела система, осигуряваща разумна увереност относно законността и редовността на съответните трансакции, по-специално относно факта, че допустимостта на заявленията, а по отношение на развитието на селските райони — и процедурата по отпускане на помощта, се управляват, контролират и документират в съответствие с разпоредбите на Съюза;

                     Осчетоводените разходи са използвани по предназначение, както е определено в Регламент (ЕС) № 1306/2013.
               Освен това потвърждавам, че са взети ефективни и пропорционални мерки за борба с измамите съгласно член 58 от Регламент (ЕС) № 1306/2013, които са съобразени с установените рискове.
               Въпреки това по отношение на горепосочената увереност изразявам следните резерви:
               Накрая, потвърждавам, че не са ми известни неоповестени проблеми, които биха могли да навредят на финансовите интереси на Съюза.
               Подпис
            “